**Βιβλίο 2. Κεφάλαιο 2. Παρ.5 – 15**

**Μετάφραση**

16. Ενώ τα πράγματα ήταν τέτοια, ο Θηραμένης είπε στην Εκκλησία του δήμου ότι εάν θέλουν να στείλουν αυτόν στον Λύσανδρο, θα γυρίσει πίσω ξέροντας καλά ποιο από τα δύο συμβαίνει, αν δηλαδή οι Λακεδαιμόνιοι επιμένουν στο ζήτημα της κατεδάφισης των τειχών, επειδή θέλουν να εξανδραποδίσουν την πόλη ή για να έχουν κάποια εγγύηση καλής πίστης. Όταν όμως τον έστειλαν, έμεινε κοντά στον Λύσανδρο τρεις μήνες και περισσότερο, περιμένοντας την ώρα πότε αυτοί (οι Αθηναίοι), εξαιτίας της έλλειψης τροφίμων, θα δέχονταν οτιδήποτε τους πρότεινε κάποιος.

17. Όταν επέστρεψε, τον τέταρτο μήνα, ανήγγειλε στην Εκκλησία ότι ο Λύσανδρος αρχικά τον κρατούσε και έπειτα τον διέταξε να πάει στη Σπάρτη, γιατί δεν ήταν αρμόδιος να απαντήσει στις ερωτήσεις του αλλά οι έφοροι. Μετά από αυτά εκλέχθηκε να πάει στη Λακεδαίμονα πρέσβης με γενική πληρεξουσιότητα μαζί με άλλους εννιά.

18. Και ο Λύσανδρος έστειλε στους εφόρους, μαζί με άλλους Λακεδαιμόνιους, τον Αριστοτέλη, που ήταν Αθηναίος εξόριστος, για να αναγγείλει ότι απάντησε στον Θηραμένη ότι αυτοί ήταν αρμόδιοι να αποφασίζουν για ειρήνη και πόλεμο.

19. Και ο Θηραμένης και οι άλλοι πρέσβεις, όταν έφτασαν στη Σελλασία και (οι έφοροι) τους ρώτησαν για ποιο λόγο είχαν έρθει, απάντησαν ότι αυτοί είχαν έρθει με απόλυτη πληρεξουσιότητα να διαπραγματευτούν την ειρήνη. Μετά από αυτά οι έφοροι πρόσταξαν να τους καλέσουν (στη Σπάρτη). Και όταν ήρθαν, συγκάλεσαν συνέλευση, στην οποία αντιπρότειναν οι Κορίνθιοι και οι Θηβαίοι πιο πολύ από όλους να μην συνθηκολογήσουν με τους Αθηναίους αλλά να τους αφανίσουν.

20. Οι Λακεδαιμόνιοι όμως είπαν ότι δεν θα εξανδραποδίσουν πόλη ελληνική, η οποία προσέφερε πολύ μεγάλες υπηρεσίες όταν η Ελλάδα κινδύνευε πάρα πολύ (κατά τους Περσικούς πολέμους), αλλά θα συνάψουν ειρήνη υπό τον όρο (οι Αθηναίοι) να γκρεμίσουν τα Μακρά Τείχη και τα Τείχη του Πειραιά και να παραδώσουν τα πλοία, εκτός από δώδεκα, και να δεχτούν την επιστροφή των φυγάδων, να θεωρούν τους ίδιους εχθρούς και φίλους με τους Λακεδαιμόνιους και να τους ακολουθούν και στη στεριά και στη θάλασσα, όπου τυχόν τους οδηγούν. Ο Θηραμένης και οι πρέσβεις που ήταν μαζί του έφεραν αυτούς τους όρους στην Αθήνα.

21. Καθώς έμπαιναν μέσα στην πόλη, τους περικύκλωνε το πλήθος, φοβούμενο μήπως είχαν έρθει άπρακτοι. Γιατί δεν χωρούσε άλλη αναβολή, γιατί χάνονταν πολλοί από λιμό. Την επόμενη ημέρα οι πρέσβεις ανέφεραν τους όρους με τους οποίους οι Λακεδαιμόνιοι θα έκαναν ειρήνη. Εξ ονόματος των άλλων μιλούσε ο Θηραμένης, λέγοντας πως πρέπει να υπακούσουν στους Λακεδαιμονίους και να γκρεμίσουν τα τείχη. Μερικοί αντιμίλησαν, πολλοί περισσότεροι όμως τον επιδοκίμασαν και αποφάσισαν να δεχτούν την ειρήνη. Μετά από αυτά ο Λύσανδρος κατέπλευσε στον Πειραιά και οι εξόριστοι επέστρεψαν στην πατρίδα και γκρέμιζαν τα τείχη με μεγάλο ζήλο, ενώ αυλητρίδες έπαιζαν μουσική, νομίζοντας ότι ήταν η πρώτη ημέρα της ελευθερίας στην Ελλάδα.